b'\n_START_ARTICLE_\nConexitate\n_START_SECTION_\nConexitatea \xc3\xaen topologie\n_START_PARAGRAPH_\nUn spa\xc8\x9biu topologic se nume\xc8\x99te \xe2\x80\x9espa\xc8\x9biu conex\xe2\x80\x9d dac\xc4\x83 el nu poate fi con\xc8\x9binut \xc3\xaen dou\xc4\x83 mul\xc8\x9bimi deschise nevide \xc8\x99i disjuncte. O mul\xc8\x9bime este deschis\xc4\x83 dac\xc4\x83 nu con\xc8\x9bine niciun punct de pe marginea sa; astfel, \xc3\xaentr-un sens intuitiv, neformal, faptul c\xc4\x83 un spa\xc8\x9biu poate fi \xc3\xaemp\xc4\x83r\xc8\x9bit \xc3\xaen dou\xc4\x83 mul\xc8\x9bimi deschise disjuncte sugereaz\xc4\x83 c\xc4\x83 limita dintre cele dou\xc4\x83 mul\xc8\x9bimi nu este parte a spa\xc8\x9biului, \xc8\x99i deci \xc3\xael \xc3\xaemparte \xc3\xaen dou\xc4\x83 buc\xc4\x83\xc8\x9bi separate.\n_START_SECTION_\nGrafuri neorientate\n_START_PARAGRAPH_\n\xc3\x8en teoria grafurilor, un graf conex este un graf neorientat \xc3\xaen care exist\xc4\x83 un drum \xc3\xaentre oricare dou\xc4\x83 noduri distincte. Un graf neorientat conex care are un nod cu proprietatea c\xc4\x83 dac\xc4\x83 acel nod este eliminat (\xc3\xaempreun\xc4\x83 cu muchiile adiacente), graful \xc3\xae\xc8\x99i pierde proprietatea de conectivitate, se nume\xc8\x99te \xe2\x80\x9e1-conex\xe2\x80\x9d. Similar, un graf este \xe2\x80\x9e2-conex\xe2\x80\x9d dac\xc4\x83 pentru a-i elimina proprietatea de conexitate este nevoie de eliminarea a dou\xc4\x83 noduri. \xc3\x8en general, dac\xc4\x83 pentru a ob\xc8\x9bine un graf neconex dintr-un graf conex este nevoie s\xc4\x83 se elimine cel pu\xc8\x9bin n noduri (cu muchiile adiacente lor), atunci graful conex ini\xc8\x9bial este \xe2\x80\x9en-conex\xe2\x80\x9d.\n_START_SECTION_\nGrafuri orientate\n_START_PARAGRAPH_\n\xc3\x8en cazul grafurilor orientate exist\xc4\x83 dou\xc4\x83 no\xc8\x9biuni asociate cu no\xc8\x9biunea general\xc4\x83 de conexitate. Un graf orientat este \xe2\x80\x9eslab conex\xe2\x80\x9d dac\xc4\x83, \xc3\xaenlocuindu-i toate arcele cu muchii, transform\xc3\xa2ndu-l astfel \xc3\xaentr-un graf neorientat, graful neorientat astfel ob\xc8\x9binut este conex. Un graf orientat este \xe2\x80\x9etare conex\xe2\x80\x9d dac\xc4\x83, oricare ar fi dou\xc4\x83 noduri ale acestuia u \xc8\x99i v, exist\xc4\x83 drum \xc8\x99i de la u la v, \xc8\x99i de la v la u.'